
Sammenslåing av Institutt for pedagogikk og Program for lærING og praktisk pedagogikk

Innledning

Universitetet i Tromsø har i dag to fagpedagogiske miljøer, Program for læring og praktisk pedagogikk (PLP) og Institutt for pedagogikk (IPE). PLP er en faglig enhet på avdelingsnivå organisert direkte under universitetsstyret. IPE er en grunnenhet under Det samfunnsvitenskapelige fakultet (SV-fak.).

Det har i flere sammenhenger, senest i tilknytning til utredningen ”Venner for livet”, vært diskutert en sammenslåing av PLP og IPE. I UNIKOM-utredningen ble det også vurdert å slå sammen disse to enhetene, men det ble den gangen (i 1992) ikke tilrådet. For PLPs (tidligere UNIKOM og APPUs) del har spørsmålet om lærerutdanningens tilhørighet vært reist en rekke ganger i løpet av de siste 10 – 15 år. Slik sett er tiden moden til å finne frem til en mer fremtidsrettet løsning på lærerutdanningens plassering i Universitetets organisasjon. 

Det er universitetsstyret som fastsetter den interne organisering ved Universitetet, jf universitets- og høgskoleloven § 4 nr 4, og i henhold til vedtak i universitetsstyret 15. mai 2003 (sak S 27-03) er det universitetsstyret selv som vedtar opprettelser av grunnenheter underlagt den enkelte avdeling.

Universitetsdirektøren vil i dette saksfremlegget foreslå at IPE og PLP slås sammen til ett institutt under SV-fak. Det foreslås at det nye navnet på enheten blir Institutt for pedagogikk og lærerutdanning. Det vises til sak S 04-03 Framtidig organisasjons-, styrings- og ledelsesstruktur ved Universitetet i Tromsø hvor universitetsstyret bl.a. vedtok at styret ”i de nærmeste årene særlig [skal] vurdere endringer i dagens fakultets- og instituttstruktur, samt organisering av enheter under styret”.

Forslaget om sammenslåing av PLP og IPE har vært på høring ved PLP og SV-fak. med kopi til øvrige fakulteter/enheter samt tjenestemannsorganisasjonene. Det er også gjennomført forhandlingsmøte med tjenestemannsorganisasjonene, jf Hovedavtalen §12.

Begrunnelse for sammenslåing

Når forslaget fremmes på dette tidspunkt, har det særlig sammenheng med den fysiske omplasseringen som finner sted ved Universitetet i forbindelse med innflyttingen i det nye teorifagbygget. Det foreligger nå en faktisk og praktisk mulighet til fysisk samlokalisering i 5. etasje i teorifagbygget. Av de grunner som angis i dette saksfremlegget, bør en slik fysisk samlokalisering følges opp av en administrativ og faglig integrasjon.

Videre tilsier den aldersmessige sammensetningen av fagstabene at nyrekruttering vil stå sentralt i årene framover. Det er universitetsdirektørens oppfatning at en slik nyrekruttering og fagsosialisering bør skje innenfor rammen av et nytt felles og revitalisert pedagogisk miljø.

I tillegg til dette, er det etter universitetsdirektørens vurdering flere hovedgrunner for en sammenslåing av de to miljøene.

1. Den faglige begrunnelsen

For universitetsdirektøren er det avgjørende viktig at en integrasjon av de to fagmiljøene gir grunnlag for faglig videreutvikling både innen undervisning og forskning. De to miljøene har hver for seg, og i perioder, fremstått som ledende, både nasjonalt og internasjonalt, og består i dag av en rekke dyktige enkeltforskere. Ved å føre disse sammen ser universitetsdirektøren mulighetene for at det fagpedagogiske miljø ved Universitetet gis ny kraft og retning. 

I UNIKOM–utredningen fra 1992 ble det pekt på at lærerutdanningens praktiske profil ikke helt passet inn i IPEs (tidligere Skoleforskningsgruppa) mer teoretiske forskningsinnretning. Man fryktet at en sammenslåing av de to miljøene ville gå ut over den praktiske innretningen og muligens svekke forskningens samfunnsteoretiske forankring. Dette skismaet mellom teori og praksis, profesjonskvalifisering og forskning som UNIKOM-komiteen la til grunn, synes i dag mindre relevant. Universitetsdirektøren vil i den sammenheng peke på at enhetene i noen grad har beveget seg i retning av hverandre når det gjelder fagprofil. På den ene siden har PLP beveget seg i en mer forskningsbasert retning. Til stillinger som tidligere hadde en klar praksisprofil (stillinger i fagdidaktikk, jf UNIKOM-utredningen), stilles det i dag samme krav til forskningskompetanse som til Universitetets fagstillinger for øvrig. Det er lagt ned mye arbeid i å sikre denne kompetansen fra PLPs side. PLP har dessuten markert sin klare ambisjon i retning av større grad av forskningsorientering gjennom etablering av to mastergradsstudier. IPE på sin side har bl.a. gjennom den erfaringsbaserte mastergraden i voksenpedagogikk (i samarbeid med U-vett), orientert seg noe mer i praktisk pedagogisk retning. Dessuten er det universitetsdirektørens oppfatning at de ulikheter som i dag eksisterer innenfor teori/praksis - orienteringen mer er å betrakte som grunnlag for fruktbar nyutvikling enn som grunnleggende motsetning slik UNIKOM-utredningen i noen grad la til grunn. I den sammenheng er den faglige ulikhet som ble påpekt i UNIKOM-utredningen, å anse som en styrke og et argument for å se de to miljøene i sammenheng. Den forskningsmessige orienteringen som preger IPE vil være et viktig bidrag for å styrke kompetansen hos deler av staben ved PLP, mens PLPs fokus og brede kompetanse på praktisk undervisning (gjennom egen undervisning, utviklingsarbeid og forskning) vil være et viktig bidrag til enhetens studie- og læringskvalitet. Dette vil ikke bare gjelde for den nye enheten, men også være et viktig bidrag til fakultetets samlede kvalitetsarbeid. PLP inngår også i en rekke nettverk, fra enkeltskoler til det nasjonale utdanningsbyråkrati, som også vil være av stor betydning for IPE, ikke minst som grunnlag for å finansiere nye forskningsprosjekt.

Foreningen av de to miljøene vil ikke bare skape grunnlag for et vitalisert fagmiljø. Det vil også gi grunnlag for en mangesidig forsknings- og utdanningsvirksomhet. I tillegg til at man forskningsmessig vil dekke en større del av utdanningsfeltet (inklusive voksenopplæringen), vil man også kunne dekke et større spekter av grunn-, etter- og videreutdanninger. Det bør i denne sammenheng pekes på at lærergruppen utgjør en svært viktig målgruppe for Universitetet i årene som kommer. De nye lærerutdanningene som er etablert, vil også kreve en mer aktiv samhandling og faglig integrasjon mellom fagmiljø og dagens PLP-miljø enn det som har vært tilfelle til nå. 

2. Den organisasjonsstrategiske begrunnelsen

Det er universitetsdirektørens oppfatning at det ved Universitetet, som et lite universitet, er uheldig om man innen samme fagområde har parallelle fagmiljø. Et organisatorisk fragmentert fagmiljø synes ikke hensiktsmessig, verken ressursmessig eller faglig. Dette gjelder også de to pedagogiske miljøene som synes å ha mange fellestrekk gjennom sine fagprofiler og i forhold til sine målgrupper innen skole og utdanning. Sammenslåingen bør også sees i sammenheng med en utviklingsretning hvor det er aktuelt å etablere færre og større institutt/avdelinger ved institusjonen. Det vises i denne sammenheng til sak S 04-03 Framtidig organisasjons-, styrings- og ledelsesstruktur ved Universitetet i Tromsø hvor dette er påpekt. Forslaget til ny styrings- og ledelsesstruktur som følger av Regjeringens forslag til ny lov om universiteter og høyskoler (Ot.prp. nr 79 (2003-2004)), aktualiserer dette ytterligere. En sammenslåing av de to pedagogiske miljøene, med sitt svært nære faglige ”slektskap”, synes å være en god start som dessuten gir institusjonen som helhet verdifulle erfaringer. 

Da oppsplittingen av UNIKOM fant sted, vurderte også universitetsledelsen å slå sammen lærerutdanningsenheten og Institutt for pedagogikk til en felles enhet. Forslaget ble imidlertid ikke fremmet den gangen. På dette tidspunktet vurderte man fusjon mellom Høgskolen i Tromsø og Universitetet og dermed etablering av et eget utdanningsvitenskapelig fakultet. En slik fusjon er ikke så nært forestående, og organisatoriske endringer bør derfor ikke utsettes i påvente av en eventuell framtidig fusjon. 

3. Den formelle begrunnelsen 

Den formelle begrunnelsen for en sammenslåing er knyttet til at PLP i dag ikke er en avdeling i lovens forstand. Det er en grunnenhet ved Universitetet med universitetsstyret som det formelt overordnede organ. Dette innebærer at det i realiteten er universitetsstyret som har ansvaret for PLPs faglige virksomhet, herunder godkjenning av studieplaner og sensorer. I praksis er imidlertid styringen av PLP delegert/overlatt til enhetens eget styre. Universitetsdirektøren finner både gjeldende praksis og det forhold at universitetsstyret har formelt ansvar for en underliggende faglig enhet, som lite heldig. Så langt har forholdet til PLP ikke ført til noen problemer, men den praktiske og i noen grad uformelle delegering av saker universitetsstyret har ansvar for, bør ikke videreføres. I tråd med det som er sagt i pkt 2 bør det også her skje en standardisering av styringsordning og saksgang for alle faglige enheter. En alternativ løsning til å integrere PLP og IPE vil være at PLP inngår som egen avdeling under SV-fak. Ut fra en samlet vurdering finner universitetsdirektøren at dette er uaktuelt og at en sammenslåing både er mest hensiktsmessig og vil gi de største positive effektene både på kort og lang sikt.

4. Den pragmatiske begrunnelsen

Erkjennelsen av et bedre samarbeid mellom PLP og IPE har flere ganger vært uttrykt ved Universitetet. Likevel har det institusjonelle samarbeidet mellom de to enhetene aldri hatt særlig stort omfang. I den grad det har eksistert, har det primært skjedd på bakgrunn av initiativ fra enkeltpersoner. Med en samlokalisering ligger de fysiske rammene bedre til rette for mer daglig, direkte kontakt, og dermed også for større grad av samarbeid. Fysisk samling er imidlertid i seg selv ingen garanti for faglig/sosial integrasjon og nyutvikling. Det er universitetsdirektørens oppfatning at en ambisjon om faglig samarbeid og videreutvikling bare vil la seg realisere gjennom en felles enhet med en profilert faglig ledelse. Erfaringer fra de pedagogiske miljøene både ved UiO og NTNU underbygger antakelsen om dette. Ved Det utdanningsvitenskapelige fakultet, UiO, synes ikke samarbeid på tvers av instituttene å skje i omfattende grad. I en evaluering av Program for lærerutdanning (PLU) ved NTNU, som i en periode bestod av fire delaktiviteter under samme programstyre (lærerutdanning, universitetspedagogikk, skolelaboratoriet og eget forskningsprogram for IKT og læring (Labil/Likt), sies det bl.a.:

Program for lærerutdanning er i realiteten et ambisiøst program hvor man legger til grunn at det å samle ulik, men nærliggende, aktivitet under samme ”paraply” gis en faglig synergi som både kan komme alle delene i programmet, og NTNU generelt, til gode. Det er gruppens inntrykk at verken programstyret eller de enkelte programenhetene i tilstrekkelig grad har tatt inn over seg at dette både er en kompleks og langsiktig utfordring. Det er i liten grad mulig å identifisere resultat som ikke ville vært oppnådd om enhetene under programmet hadde vært selvstendige enheter med fysisk samlokalisering.

Konsekvensen av dette er at et nytt institutt verken formelt eller uformelt bør drives som to atskilte avdelinger, men som en helhet med felles ansvar for alle sider ved virksomheten. Det stiller også krav til enhetens ledelse og til fakultetets ledelse. 

5. Den administrative begrunnelsen

For Universitetet, som for alle andre høgre utdanningsinstitusjoner, er det viktig å finne den rette balansen mellom administrativt og vitenskapelig personale. Det er således en eksplisitt begrunnelse for integrering av de to enhetene at den også skal bidra til en administrativ effektivisering både når det gjelder drift og service. Den kapasitet/de ressurser som eventuelt fristilles, skal brukes til å styrke de faglige aktivitetene ved den nye enheten. Det vises i denne sammenheng til universitetsdirektørens notat av 21. juni 2002 Bakgrunn og begrunnelse for administrativ reorganisering ved Universitetet i Tromsø. Her slår universitetsdirektøren fast at et overordnet mål for reorganisering av administrasjonen og de administrative tjenestene er å skape bedre rammebetingelser for universitetets primæraktiviteter gjennom en mer effektiv administrativ organisasjonsutforming.

Høringsuttalelser

Det er kommet inn totalt sju høringssvar, og samtlige er positiv til en sammenslåing av PLP og IPE. Det påpekes at disse fagmiljø supplerer hverandre og besitter solid faglig bredde og tyngde, og at det er uheldig med parallelle miljøer. En sammenslåing vil styrke og videreutvikle forskning og undervisning innen pedagogiske fag og innen de pedagogiske elementene i lærerutdanningen.

Mat.-nat.fak., PLP og Utvalg for felles lærerutdanning i Tromsø foreslår at enheten organiseres som en enhet på avdelingsnivå. Lærerutdanningen er et felles anliggende for hele Universitetet, og man frykter at det vil bli vanskeligere å forholde seg til et institutt under SV-fak. enn til en enhet på avdelingsnivå. 

Lærerutdanningen er en profesjonsrettet utdanning som inneholder flere ulike fag, og en organisering under SV-fak. kan medføre en favorisering av samfunnsfag på bekostning av andre fag. En slik organisering kan også medføre at lærerutdanningen blir mindre synlig internt ved Universitetet og overfor eksterne samarbeidspartnere og søkere til utdanningstilbudene. 

PLP viser til positive erfaringer som enhet på avdelingsnivå og til tilhørigheten til PLPs fagstab. For å ta vare på dagens kompetanse og organisasjon, vil en videreføring som enhet på avdelingsnivå være en fordel i påvente av en avklaring på spørsmålet om sammenslåing av avdeling for lærerutdanning ved Høgskolen og lærerutdanningsmiljøet ved Universitetet. 

SV-fak. foreslår at det i den videre prosessen nedsettes arbeidsgrupper fra de to enhetene for å vurdere hvordan sammenslåingen kan realiseres på en best mulig måte. Arbeidsgruppene må vurdere den faglige gevinsten av sammenslåingen, organisatoriske rammer internt og de administrative sidene ved det nye instituttet. Det påpekes at det også er viktig å sikre informasjon, medvirkning og innflytelse for de ansatte i den videre prosessen. 

Universitetsdirektørens vurdering

Det er bred støtte ved Universitetet for en sammenslåing av PLP og IPE til en enhet. Når det gjelder organiseringen av den nye enheten, mener universitetsdirektøren at det ikke er hensiktsmessig at enheten opprettes som en enhet på avdelingsnivå. Universitetet er et lite universitet med flere små fakultet/enheter, og i vurderingen av organisasjonsstrukturen ved Universitetet er det et siktemål å redusere antall fakulteter/enheter. 

Etter universitetsdirektørens vurdering synliggjøres et fagmiljø best gjennom resultatene av den faglige virksomheten, og på denne måten gjør fagmiljøet seg til en attraktiv samarbeidspartner. 

I forhold til en favorisering av samfunnsfagene i lærerutdanningen vil universitetsdirektøren  opplyse at det finnes flere eksempler på fagmiljøer som utfører fellestjenester for hele Universitetet, f.eks. Institutt for filosofi som tilbyr ex.phil og ex.fac. Dette er en rasjonell utnyttelse av faglige og administrative ressurser, og universitetsdirektøren legger til grunn at dette fungerer på en god måte. Universitetsdirektøren forutsetter derfor at det nye instituttet vil ivareta berørte fagmiljøer på en god måte.

Etter universitetsdirektørens vurdering er det ikke hensiktmessig å opprette en enhet på avdelingsnivå i påvente av en mulig etablering av en felles lærerutdanning i Tromsø. Når en sammenslåing med Høgskolen blir aktuell, må organiseringen tas opp til ny vurdering. Denne saken gjelder samling av de fagpedagogiske miljøene ved Universitetet. 

Universitetsdirektøren slutter seg til forslaget fra SV-fak. om den videre prosessen, og universitetsdirektøren foreslår at dette følges opp i samarbeid mellom SV-fak. og PLP. Universitetsdirektøren vil også legge vekt på å sikre at de ansattes rettigheter ivaretas på en god måte i sammenslåingsprosessen.

På bakgrunn av dette foreslår universitetsdirektøren at IPE og PLP slås sammen til en enhet, og at enheten organiseres som et institutt (enhet på grunnivå) under Det samfunnsvitenskapelige fakultet. Det foreslås at det nye navnet på enheten blir Institutt for pedagogikk og lærerutdanning. I den videre prosessen gis SV-fak. mandat til å opprette arbeidsgrupper med representanter fra de to enhetene, og universitetsdirektøren forutsetter at øvrige berørte fagmiljøer gis mulighet til å medvirke i prosessen. 

Forslag til vedtak:

1. Universitetsstyret vedtar sammenslåing av Program for læring og praktisk pedagogikk og Institutt for pedagogikk med virkning fra 1. januar 2005.

2. Den sammenslåtte enheten organiseres på grunnivå under Det samfunnsvitenskapelige fakultet, og navnet på enheten blir Institutt for pedagogikk og lærerutdanning.

3. Det samfunnsvitenskapelige fakultet gis mandat til å opprette arbeidsgrupper for å arbeide med den videre prosess mot en sammenslåing. 

Tromsø, 09.09.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør

